CELEX: 32009R0069
Language: bg
Date: 2009-01-23 00:00:00
Title: Регламент (ЕО) № 69/2009 на Комисията от 23 януари 2009 година за изменение на Регламент (ЕО) № 1126/2008 относно приемането на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с измененията на Международен стандарт за финансово отчитане (МСФО) 1 и Международен счетоводен стандарт (МСС) 27 (Текст от значение за ЕИП)

24.1.2009   
            
            
               BG
            
            
               Официален вестник на Европейския съюз
            
            
               L 21/10
            
         
      РЕГЛАМЕНТ (ЕО) № 69/2009 НА КОМИСИЯТА
   
   от 23 януари 2009 година
   за изменение на Регламент (ЕО) № 1126/2008 относно приемането на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с измененията на Международен стандарт за финансово отчитане (МСФО) 1 и Международен счетоводен стандарт (МСС) 27
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (1), и по-специално член 3, параграф 1 от него,
   като има предвид, че:
   
               (1)
            
            
               С Регламент (ЕО) № 1126/2008 (2) на Комисията бяха приети някои международни стандарти и разяснения, които бяха в сила до 15 октомври 2008 г.
            
         
               (2)
            
            
               През май 2008 г. Съветът по международни счетоводни стандарти (IASB) публикува изменения на Международен стандарт за финансово отчитане (МСФО) 1 „Прилагане за първи път на Международните стандарти за финансово отчитане“ и на МСС 27 „Консолидирани и индивидуални финансови отчети“ — „Цена на придобиване на инвестиция в дъщерно предприятие, съвместно контролирано предприятие или асоциирано предприятие“. Изменението на МСФО 1 предоставя възможност на дружество, прилагащо международните стандарти за първи път, да използва в индивидуалните си финансови отчети като приета стойност на инвестицията в дъщерно предприятие, съвместно контролирано предприятие или асоциирано предприятие или справедливата стойност към датата на преминаване на предприятието към МСФО, или предишната ѝ балансова стойност по Общоприетите счетоводни принципи към тази дата. Определението на „метода на цената на придобиване“ е заличено от МСС 27, вследствие на което от инвеститора се изисква да признава в индивидуалните си финансови отчети като приход всички дивиденти, получени от дъщерно предприятие, съвместно контролирано предприятие или асоциирано предприятие, дори ако те са били изплатени от резерви преди придобиването. Измененията на МСС 27 изясняват също така начина за определяне на цената на придобиване на инвестиция съгласно МСС 27 когато дружество-майка реорганизира оперативната структура на своята група като създава ново предприятие като негово дружество-майка и последното придобива контрол над първоначалното дружество-майка като издава инструменти на собствен капитал в замяна на съществуващи инструменти на собствения капитал на първоначалното дружество-майка.
            
         
               (3)
            
            
               Консултацията с Техническата експертна група (ТЕГ) към Европейската консултативна група за финансова отчетност (EFRAG) потвърди, че измененията на МСФО 1 и МСС 27 отговарят на техническите критерии за приемане, формулирани в член 3, параграф 2 от Регламент (ЕО) № 1606/2002. В съответствие с Решение 2006/505/ЕО на Комисията от 14 юли 2006 година за създаване на група за проучване на становищата относно счетоводните стандарти, предназначена да консултира Комисията относно обективността и неутралитета на становищата на Европейската консултативна група за финансова отчетност (EFRAG) (3), групата за проучване на становищата относно счетоводните стандарти разгледа становището на EFRAG по приемане на измененията и го счете за неутрално и обективно.
            
         
               (4)
            
            
               Поради това Регламент (ЕО) № 1126/2008 следва да бъде съответно изменен.
            
         
               (5)
            
            
               Предвидените в настоящия регламент мерки са съобразени със становището на Регулаторния комитет по счетоводство,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕО) № 1126/2008 се изменя, както следва:
   
               1.
            
            
               Международен стандарт за финансово отчитане (МСФО) 1 „Прилагане за първи път на Международните стандарти за финансово отчитане“ се изменя, както е посочено в приложението към настоящия регламент;
            
         
               2.
            
            
               Международен счетоводен стандарт (МСС) 27 „Консолидирани и индивидуални финансови отчети — Цена на придобиване на инвестицията в дъщерно предприятие, съвместно контролирано предприятие или асоциирано предприятие“ се изменя, както е посочено в приложението към настоящия регламент;
            
         
               3.
            
            
               МСС 18, МСС 21 и МСС 36 се изменят в съответствие с измененията на МСС 27, както е посочено в приложението към настоящия регламент.
            
         Член 2
   Всички дружества прилагат измененията на МСФО 1 и МСС 27 както е посочено в приложението към настоящия регламент, най-късно от датата, на която започва тяхната първа финансова година след 31 декември 2008 г.
   Член 3
   Настоящият регламент влиза в сила на третия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 януари 2009 година.
      
         
            За Комисията
         
         Charlie McCREEVY
         
         
            Член на Комисията
         
      
   
   
      (1)  ОВ L 243, 11.9.2002 г., стр. 1.
   
      (2)  ОВ L 320, 29.11.2008 г., стр. 1.
   
      (3)  ОВ L 199, 21.7.2006 г., стр. 33.
   
      ПРИЛОЖЕНИЕ
      МЕЖДУНАРОДНИ СЧЕТОВОДНИ СТАНДАРТИ
      
                  МСФО 1 и МСС 27
               
               
                  Изменения на Международен стандарт за финансово отчитане (МСФО) 1 Прилагане за първи път на Международните стандарти за финансово отчитане и на МСС 27 Консолидирани и индивидуални финансови отчети — Цена на придобиване на инвестицията в дъщерно предприятие, съвместно контролирано предприятие или асоциирано предприятие
               
            
         Възпроизвеждането е разрешено на територията на Европейското икономическо пространство. Всички права са запазени извън ЕИП с изключение на правото за възпроизвеждане за лична употреба или друга честна употреба. Допълнителна информация може да бъде получена от Съвета по международни счетоводни стандарти (IASB) на адрес в Интернет: www.iasb.org
      
      ИЗМЕНЕНИЯ КЪМ МСФО 1 ПРИЛАГАНЕ ЗА ПЪРВИ ПЪТ НА МЕЖДУНАРОДНИТЕ СТАНДАРТИ ЗА ФИНАНСОВО ОТЧИТАНЕ И МСС 27 КОНСОЛИДИРАНИ И ИНДИВИДУАЛНИ ФИНАНСОВИ ОТЧЕТИ
      ЦЕНА НА ПРИДОБИВАНЕ НА ИНВЕСТИЦИЯТА В ДЪЩЕРНО ПРЕДПРИЯТИЕ, СЪВМЕСТНО КОНТРОЛИРАНО ПРЕДПРИЯТИЕ И АСОЦИИРАНО ПРЕДПРИЯТИЕ
      Изменения на МСФО 1
      Прилагане за първи път на Международните стандарти за финансовo отчитане
      
         След параграф 13(д) се добавя параграф 13(да). След параграф 23 се добавят заглавие и параграфи 23A и 23Б. Параграфи 25A и 34В се изменят. След параграф 44 се добавят заглавие и параграф 44A. След параграф 47Й се добавя параграф 47К.
      
      ПРИЗНАВАНЕ И ОЦЕНЯВАНЕ
      Освобождавания от изискванията на други МСФО
      
                  13
               
               
                  Предприятието може да избере да използва едно или повече от следните освобождавания от изискванията:
                  
                              (а)
                           
                           
                              …
                           
                        
                              (да)
                           
                           
                              инвестиции в дъщерни предприятия, съвместно контролирани предприятия и асоциирани предприятия (параграфи 23А и 23Б);
                           
                        
                              (е)
                           
                           
                              …
                           
                        
            Инвестиции в дъщерни предприятия, съвместно контролирани предприятия и асоциирани предприятия
      
                  23A
               
               
                  Когато предприятието изготвя индивидуални финансови отчети, МСС 27 Консолидирани и индивидуални финансови отчети изисква то да отчита инвестициите в дъщерни предприятия, съвместно контролирани предприятия и асоциирани предприятия или:
                  
                              (а)
                           
                           
                              по цена на придобиване (себестойност); или
                           
                        
                              (б)
                           
                           
                              в съответствие с МСС 39 Финансови инструменти: признаване и оценяване
                              
                           
                        
            
                  23Б
               
               
                  Ако прилагащото за първи път предприятие оцени такава инвестиция по цена на придобиване в съответствие с параграф 23А(а), то оценява тази инвестиция по една от следните стойности в своя индивидуален начален отчет за финансовото състояние по МСФО:
                  
                              (а)
                           
                           
                              цена на придобиване, определена съгласно МСС 27 или
                           
                        
                              (б)
                           
                           
                              приета стойност. Приетата стойност на такава инвестиции е нейната:
                              
                                          (i)
                                       
                                       
                                          справедлива стойност (определена съгласно МСС 39) към датата на преминаване на предприятието към МСФО в неговите индивидуални финансови отчети или
                                       
                                    
                                          (ii)
                                       
                                       
                                          предишната му балансова стойност по Общоприетите счетоводни принципи към тази дата.
                                       
                                    Прилагащо за първи път предприятие може да избере (i) или (ii) по-горе за оценяване на своята инвестиция във всяко дъщерно, съвместно контролирано и асоциирано предприятие, което то избере да оцени по приета стойност.
                           
                        
            Определяне на признати в предишни отчети финансови инструменти
      
                  25A
               
               
                  МСС 39 разрешава…
               
            Изключения от изискванията за прилагане с обратна сила на други МСФО
      Неконтролиращи участия
      
                  34В
               
               
                  Прилагащо за първи път предприятие прилага следните изисквания на МСС 27 (изменен 2008 г.)…
               
            ПРЕДСТАВЯНЕ И ОПОВЕСТЯВАНЕ
      Използване на приетата стойност за инвестиции в дъщерни предприятия, съвместно контролирани предприятия и асоциирани предприятия
      
                  44A
               
               
                  По аналогичен начин, ако предприятието използва приета стойност в своя начален отчет за финансовото състояние по МСФО за инвестиция в дъщерно, съвместно контролирано или асоциирано предприятие в своите индивидуални финансови отчети (вж. параграф 23Б), първите индивидуални финансови отчети на предприятието по МСФО следва да оповестят:
                  
                              (а)
                           
                           
                              съвкупната приета стойност на тези инвестиции, за които приетата стойност е тяхната предишна балансова стойност по Общоприетите счетоводни принципи;
                           
                        
                              (б)
                           
                           
                              съвкупната приета стойност на тези инвестиции, за които приетата стойност е справедливата стойност; и
                           
                        
                              (в)
                           
                           
                              общата корекция на балансовите стойности, отчетени съгласно досегаш¬ните Общоприети счетоводни принципи.
                           
                        
            ДАТА НА ВЛИЗАНЕ В СИЛА
      
                  47K
               
               
                  
                     Цена на придобиване на инвестиция в дъщерно предприятие, съвместно контролирано предприятие и асоциирано предприятие (Изменения на МСФО 1 и МСС 27), издадени през май 2008 г., добавя параграфи 13(да), 23А, 23Б и 44А. Предприятието прилага тези параграфи за годишните периоди, започващи на или след 1 януари 2009 г. Разрешава се по-ранно прилагане. Ако едно предприятие прилага тези параграфи за по-ранен период, то оповестява този факт.
               
            Изменения на МСС 27
      Консолидирани и индивидуални финансови отчети (изменени с Подобрения на МСФО от май 2008 г.)
      В параграф 4, препратката към „метод на цената на придобиване“ се заличава. След параграф 38 се добавят параграфи 38А-38В. След параграф 45А се добавят параграфи 45Б и 45В.
      ДЕФИНИЦИИ
      [Препратката към „метод на цената на придобиване“ се заличава.]
      СЧЕТОВОДНО ОТЧИТАНЕ НА ИНВЕСТИЦИИ В ДЪЩЕРНИ ПРЕДПРИЯТИЯ, СЪВМЕСТНО КОНТРОЛИРАНИ ПРЕДПРИЯТИЯ И АСОЦИИРАНИ ПРЕДПРИЯТИЯ В ИНДИВИДУАЛНИТЕ ФИНАНСОВИ ОТЧЕТИ
      
                  38A
               
               
                  Предприятието признава дивидент от дъщерно предприятие, съвместно контролирано предприятие или асоциирано предприятие в печалбата или загубата в своите индивидуални финансови отчети, когато бъде установено правото му да получи дивидента.
               
            
                  38Б
               
               
                  Когато предприятие-майка реорганизира структурата на своята група, като създаде ново предприятие като нейна компания-майка, по начин, който удовлетворява следните критерии:
                  
                              (а)
                           
                           
                              новата компания-майка получава контрол над първоначалната компания-майка чрез емисия на инструменти на собствения капитал в размяна срещу съществуващи инструменти на собствения капитал на първоначалната компания-майка;
                           
                        
                              (б)
                           
                           
                              активите и пасивите на новата група и първоначалната група се едни и същи непосредствено преди и след реорганизацията; и
                           
                        
                              (в)
                           
                           
                              собствениците на първоначалната компания-майка преди реорганизацията имат същите абсолютни и относителни дялове в нетните активи на първоначалната група и на новата група непосредствено преди и след реорганизацията
                           
                        и новата компания-майка отчита своята инвестиция в първоначалната компания-майка в съответствие с параграф 38(а) в своите индивидуални финансови отчети, новата компания-майка оценява цената на придобиване по балансовата стойност на своя дял в позициите на собствения капитал в индивидуалните финансови отчети на първоначалната компания-майка към датата на реорганизацията.
               
            
                  38В
               
               
                  По подобен начин, предприятие, което не е майка, може да създаде ново предприятие като своя компания-майка по начин, който удовлетворява критериите на параграф 38Б. Изискванията на параграф 38Б се прилагат със същата сила към такава реорганизация. В такива случаи, препратките към „първоначална компания-майка“ и „първоначална група“ са към „първоначалното предприятие“.
               
            ДАТА НА ВЛИЗАНЕ В СИЛА И ПРЕХОДНИ РАЗПОРЕДБИ
      
                  45Б
               
               
                  
                     Цена на придобиване на инвестиция в дъщерно предприятие, съвместно контролирано предприятие и асоциирано предприятие (Изменения на МСФО 1 и МСС 27), издадени през май 2008 г., заличава дефиницията на метод на цената на придобиване от параграф 4 и добавя параграф 38А. Предприятието прилага тези изменения за годишните периоди, започващи на или след 1 януари 2009 г. Разрешава се по-ранно прилагане. Ако предприятието прилага тези изменения за по-ранен период, то оповестява този факт и прилага в същото време свързаните изменения на МСС 18, МСС 21 и МСС 36.
               
            
                  45В
               
               
                  
                     Цена на придобиване на инвестиция в дъщерно предприятие, съвместно контролирано предприятие и асоциирано предприятие (Изменения на МСФО 1 и МСС 27), издадени през май 2008 г., добавя параграфи 38Б и 38В. Предприятието прилага тези изменения към реорганизациите, осъществени през годишните периоди, започващи на или след 1 януари 2009 г. Разрешава се по-ранно прилагане. Освен това предприятието може да избере да прилага параграфи 38Б и 38В със задна дата към реорганизации в обхвата на тези параграфи. Ако обаче предприятието преизчисли дадена реорганизация, за да спази параграфи 38Б и 38В, то следва да преизчисли всички по-късни реорганизации в обхвата на тези параграфи. Ако едно предприятие прилага параграфи 38Б и 38В за по-ранен период, то оповестява този факт.
               
            
         Приложение
      
      Изменения на други МСФО
      Когато прилагат свързаните изменения на параграфи 4 и 38А на МСС 27, предприятията прилагат следните изменения на МСС 18, МСС 21 и МСС 36.
      МСС 18   Приходи
      
      A1   МСС 18 се изменя, както е описано по-долу.
      Параграф 32 се изменя и се добавя параграф 38, както следва:
      32   Когато неплатена лихва е била начислена преди придобиването на лихвоносна инвестиция, последвалите лихвени постъпления се разпределят между периода преди придобиването и този след придобиването; само частта след придобиването се признава за приход.
      38   Цена на придобиване на инвестиция в дъщерно предприятие, съвместно контролирано предприятие или асоциирано предприятие (Изменения на МСФО 1 Прилагане за първи път на Международните стандарти за финансово отчитане и МСС 27 Консолидирани и индивидуални финансови отчети), издадени през май 2008 г., изменят параграф 32. Предприятието прилага тези изменения за годишните периоди, започващи на или след 1 януари 2009 г. Разрешава се по-ранно прилагане. Ако предприятието прилага свързаните изменения в параграфи 4 и 38А на МСС 27 за по-ранен период, то прилага същевременно и изменението в параграф 32.
      МСС 21   Ефекти от промените в обменните курсове
      
      A2   В МСС 21 параграф 49 се изменя както следва:
      
                  49
               
               
                  Предприятие може да се освободи или частично да се освободи от своето участие в чуждестранно предприятие чрез продажба, ликвидация, обратно изкупуване на дялов капитал или изоставяне изцяло или частично на това предприятие. Намаляването на балансовата сума на чуждестранно предприятие поради собствените му загуби или поради обезценка, призната от инвеститора, не съставлява частично освобождаване. Съответно никаква част от положителната или отрицателна разлика от обменни курсове, призната в друг всеобхватен доход, не се прекласифицира към печалбата или загубата към момента на намаляване на стойността.
               
            МСС 36   Обезценка на активи
      
      A3   В МСС 36 след параграф 12(ж) се добавят заглавие и под-параграф (з). След параграф 140В се добавя параграф 140Г.
      12   При преценка за съществуването на индикации за обезценка на даден актив, предприятието взима предвид като минимално изискване следните признаци:
      …
      Дивиденти от дъщерно предприятие, съвместно контролирано предприятие или асоциирано предприятие
      
                  (з)
               
               
                  за инвестиция в дъщерно предприятие, съвместно контролирано предприятие или асоциирано предприятие инвеститорът признава дивиденти от инвестицията и налице са доказателства, че:
                  
                              (i)
                           
                           
                              балансовата сума на инвестицията в индивидуалните финансови отчети надвишава балансовите суми в консолидираните финансови отчети на нетните активи на предприятието, в което е инвестирано, включително свързаната репутация; или
                           
                        
                              (ii)
                           
                           
                              дивидентите надвишават общата сума на всеобхватния доход на дъщерното предприятие, съвместно контролираното предприятие или асоциираното предприятие в периода, в който са обявени дивидентите.
                           
                        
            140Г   Цена на придобиване на инвестиция в дъщерно предприятие, съвместно контролирано предприятие или асоциирано предприятие (Изменения на МСФО 1 Прилагане за първи път на Международните стандарти за финансово отчитане и МСС 27), издадени през май 2008 г., добавя параграф 12(з). Предприятието прилага тези изменения за годишните периоди, започващи на или след 1 януари 2009 г. Разрешава се по-ранно прилагане. Ако предприятието прилага свързаните изменения в параграфи 4 и 38А на МСС 27 за по-ранен период, то прилага същевременно и изменението в параграф 12(з).